Et firma i Aalborg med masser af ansatte bag skriveborde har købt kontorcykler for at give medarbejderne en mulighed for at være aktive bag skrivebordene. Det har både give røde numser og masser af motion. - Man tænker jo sådan lidt, kan man det? Kan man godt sidde her og cykle og så arbejde samtidig? Det finder man hurtigt ud af, at det kan man godt, fortæller økonomiassistent Heidi Orial til TV2 Nord, mens hun træder i de pedaler, der er placeret under hendes skrivebord hos brillefirmaet Louis Nielsen i Aalborg. Bevægelse på arbejdspladsen Efter en prøveperiode på fire måneder har Louis Nielsen besluttet at købe i alt 9 såkaldte kontorcykler. Cyklerne skal placeres i de forskellige afdelinger på hovedkontoret i Aalborg. - Man siger jo, at "sitting is the new smoking", så det er ekstremt usundt bare at sidde ned hele dagen. Vi vil gerne investere i at vores medarbejdere har det godt, påpeger administrerende direktør Mads Nygaard, da vi interviewer ham på kontoret, mens han træder i pedalerne. De ansatte klarer både telefonopkald og skrivearbejde, mens de cykler. Den største udfordring er at dosere cykelindsatsen, så man ikke bliver svedig eller forpustet. - Det tager faktisk ikke særlig lang tid, før det bliver en vane. Det, der har været mest udfordrende, har været at finde det tempo, hvor benene bare kan køre uden at køre for hurtigt, så man kommer til at sidde og svede, siger lønansvarlig Tina Mærsk til TV2 Nord. Hendes kollega Heidi Orial følger op: - Det er heller ikke meningen, man skal sidde her og svede og lugte. Det er jo egentlig bare et alternativ til at få kroppen lidt i gang, og så kan man sætte den (cyklen. red.), når man synes, man begynder at få det varmt, og så kan man tage den igen senere. En svedig udfordring Kun en enkelt gang har det taget overhånd med pedaltrampen på kontoret. Det var, da chefen hørte, at medarbejdere i HR-afdelingen havde kørt rigtig langt. - Mig og en kollega nåede op på 100 kilometer og en sjat en dag. Så synes Mads ikke, at det var sjovt. Det skulle han lige overgå, griner Tina Mærsk. Direktør Mads Nygaard havde så en hel dag med masser af online møder. Her nåede han 111 kilometer inden fyraften. Så var skjorten også svedig. - Den føltes lidt svedig, og jeg er ikke vant til at sidde på en cykel i så lang tid. Der var også andre steder, hvor man kunne blive lidt øm, smiler Mads Nygaard. 100 kilometer-udfordringen gjorde ganske enkelt chefen rød i måsen. - Jeg synes, det er fjollet at køre 111 kilometer, så det er kun gas. Hvis man kan køre en 20 stykker, så er det rigtig flot. Så har du måske kørt en time til halvanden, og så giver det god mening. Så er du heller ikke hel øm i rumpen bagefter, påpeger Mads Nygaard. Efter den bagdelsoplevelse, så er der ikke blevet kørt helt så meget væddeløb på kontoret. Men mindre kan også være rigeligt til at have en god og aktiv arbejdsdag bag skrivebordet. - Et forsigtigt bud på, hvad jeg cykler om dagen er omkring 50 kilometer eller sådan noget. Nogle gange lidt mere og andre gange ikke så meget, slutter Tina Mærsk Louis Nielsen overvejer nu, om de også skal til at kigge på gåbånd, til dem der hellere vil den slags bag skrivebordene.

Opsummering:
Kontorfolk cykler, mens de skriver og taler i telefon.